Liisu otsustas, et veebruari lõpp on parim aeg kasuka vahetamiseks. Pärast seda kui põnn ta ära harjas, on kass turja pealt kiilakas ega taha ahjutoast eriti välja tulla. Külm, noh.     Roosi mängib üha lustlikumalt ja rohkem ja hüppab meelsasti läbi õlgedest rõnga, millesse ta veel mõne kuu eest ilmselgelt kinni oleks jäänud. Tema tuttav tihane muutub iga päevaga  ülbemaks. Sattusin peale stseenile, kus tihane oli tagumiku vastu aknaklaasi toetanud, saba lehvikuna klaasil laiali, ja õgis süüa, samal ajal kui vaene väike kass meeleheitlikult ta tagumiku koha pealt klaasi kraapis. Tihane temast igatahes välja ei teinud.     Kiits on endistviisi jutukas ning jookseb kohe kohale, kui keegi kusagil kedagi kallistab. Näib, et süstid on andeks antud, mõlema vastu nühib end ühtviisi. Kõhualune on ikka veel roosa.